
Төньяҡ-көнбайыш диалекты шарттарында башҡорт телен уҡытыу буйынса өҫтәмә ҡулланма



Башҡорт теленең төньяҡ-көнбайыш диалекты шарттарында белем алған уҡыусыларына “Башҡорт теле”, “Башҡорт әҙәбиәте” предметтарын уҡытыу буйынса өҫтәмә ҡулланма. Туған тел, уның күп төрлөлөгө һәм байлығы тураһындағы мәғлүмәттәрҙе камиллаштырыуға йүнәлтелгән ҡулланмаға башҡорт диалекттары, төньяҡ-көнбайыш диалектының үҙенсә –лектәре тураһында, мәғлүмәт, “Фонетика”, “Морфоло-гия”, “Лексика” бүлектәренә күнегеүҙәрҙе үтәү буйын-са, “Хрестоматия” өлөшөндә Башҡортостандың төньяҡ-көнбайыш райондарында тыуып-үҫкән, йәшәүсе автор-ҙарҙың әҫәрҙәрен өйрәнеү, уларға өҫтәп төҙөлгән һорау, биремдәрҙе үтәү буйынса күрһәтмәләр, төньяҡ-көнбайыш башҡорттарының милли кейеме буйынса мәғлүмәттәр тупланған.

Хөрмәтле уҡытыусылар!
Башҡорт теле – донъя телдәренең араһында үҙенең уникаллеге менән айырылып торған телдәрҙең береһе. Уның уникаллеге өн һәм хәреф, диалекттарының, һөйләштәренең күплегендә күренә. 
Башҡортостандың төньяҡ – көнбайышында йәшәп, халҡы үҙ диалектының, һөйләшенең үҙенсәлектәрен беҙҙең көндәргә тиклем һаҡлап алып ҡалған. 
Башҡорт менән татар халыҡтарының теле араһындағы күп һүҙҙәр уртаҡлашҡан, ҡайһы бер башҡорт һүҙҙәре төшөп ҡалғалаған, фонетик яҡтан күп кенә башҡорт һүҙҙәренә үҙгәрештәр ингән. Әммә башҡорт теле үҙенең йөҙөн юғалтмай, грамматика, фонетикаһы һәм һүҙ байлығы, һүҙ яһау системаһы башҡорт әҙәби телдәгесә ҡала. Бигерәк тә, төньяҡ – көнбайыш диалектын башҡорт әҙәби теле менән яҡынлатыусы уртаҡ һыҙат  – ул лексика берҙәмлеге. 
Донъяға килгәс тә беренсе наҙлы һүҙҙәрҙе әсә телендә ишетәбеҙ. Ошо лексик байлыҡты күңелгә һәм аңыбыҙға һеңдереп, телмәребеҙҙә нығытып, мәктәпкә киләбеҙ. Әҙәби телдәге һүҙҙәрҙе ишетә һәм уҡый башлайбыҙ. Шулай итеп беренсе тапҡыр диалект һәм әҙәби тел айырмалыҡтары менән осрашабыҙ. 
Нисек кенә булмаһын, беҙҙең өсөн ерле һөйләш “әсә теле”, “туған тел”. Шуның өсөн дә әҙәби телдән ситтә тороп ҡалған диалектта һөйләшеүселәргә, йәғни беҙҙең кеүектәргә, аңлы мөнәсәбәттә булырға,  үҙ һөйләштәрен ҡулланыуҙы тыймаҫҡа кәрәк. Диалекттар, һөйләштәр телде байытыу сығанағы булып тора, икенсенән, теләһә ниндәй системаның йәшәү, үҙен-үҙе һаҡлап ҡала алыу һәләте уның ҡатмарлығына бәйле: ул ҡатмарлы булған һайын уны юҡ итеү ауырлаша. Тик кеше ниндәй диалектта ғына аралашһа ла әҙәби башҡорт телен камил үҙләштерергә тейеш. Ошо ҡулланмалар диалект менән әҙәби тел араһындағы айырмаларҙы асыҡларға, диалект менән әҙәби телдең бөрбөтөн икәнен аңларға, әҙәби телде яҡшыраҡ үҙләштерергә, төньяҡ-көнбайыш башҡорттарының милли кейеме менән танышырға ярҙам итер.

Ошо картаға ҡарап, уҡыусылар менән башҡорт теленең диалекттарын күҙаллай алаһығыҙ. Улар өсәү:    көньяҡ, көнсығыш, төньяҡ-көнбайыш. 

                  көньяҡ диалект                                                                                                                   көнсығыш диалект                                      төньяҡ-көнбайыш диалект  

Уҡыусылар ошо картаны иғтибар менән өйрәнеп, ҡайһы районда ниндәй диалектта һөйләшеүҙәрен асыҡлаһындар. Төньяҡ-көнбайыш диалектында тағы ҡайһы район халыҡтары һөйләшеүен өйрәнегеҙ.
I БҮЛЕК ДИАЛЕКТТЫҢ ҮҘЕНСӘЛЕКТӘРЕ
ТӨНЬЯҠ-КӨНБАЙЫШ ДИАЛЕКТЫНЫҢ ФОНЕТИК ҮҘЕНСӘЛЕКТӘРЕ
а) Диалекттың төп һыҙаты булып башҡорт әҙәби теленең һ, ҫ, ҙ урынына татар телендәге кеүек саф төрки һүҙҙәрендә с, з өндәре ҡулланылыуы тора.
 әҙәби телдә                                             диалектта              
             һыйыр                                                     сыйыр 
                дуҫ                                                           дус
                ҡаҙ                                                           ҡаз
ҙ, ҫ өндәре һөйләштә бөтөнләй юҡ. 
б) Тартынҡылар өлкәһендәге тағы ла бер үҙенсәлек – башҡорт теленең с өнө урынына ч өнө ҡулланыу ҙа беҙҙең диалектҡа хас күренеш.
   әҙәби телдә                                            диалектта       
     сәй эсеү                                                  чәй эчеү
    себен оса                                               чебен оча
в) Һүҙҙәрҙең нигеҙендә беренсе ижектә о, ө өндәре булып та улар икенсе ижектә һәм ялгауҙарҙа ы, е өндәренә күсә.
         әҙәби телдә                                            диалектта
             боронғо                                                борынғы
               төтөн                                                     төтен
г) Бер аҙ һүҙҙәрҙең башында т өнө яңғырауланып, д өнөнә күскән.
      әҙәби телдә            диалектта                            тулҡын                                                       дулҡын
д) Әҙәби телдә -ыу өн ҡушылмаһы бер нисә мәртәбә лә ҡулланырға мөмкин, ә диалектта ү өнө ҡабатлана:
          әҙәби телдә                                            диалектта
             шыуыу                                                     шуу
е) Нәҙек әйтелгән төп ҡылымдарҙан һуң алыу ҡылымындағы а өнө нәҙегәйә.

          әҙәби телдә                                            диалектта  
        күрә алмайым                                      күр(ә) әлмәйем
 ё) Ҡайһы бер һүҙҙәрҙең башында һаңғырау п өнө яңғырай.
        әҙәби телдә                                            диалектта  
              бесән                                                    печән
ж)  Һүҙ башындағы й өнө урынына татар телендәге  ж өнө осрай.
  әҙәби телдә                                       диалектта
      йыйыу                                               жыйыу
з)  Эйәлек һәм төшөм килеш ялғауҙары н өнөнән башлана.
            әҙәби телдә                                            диалектта
                 һеҙҙе                                                       сезне
                беҙҙең                                                     безнең

и) Ҡайһы бер һөйләштәрҙә әйе ҡушылмаһы бер и өнөнә күсә.
               әҙәби телдә                                           диалектта
                  күрмәйем                                              күрмим
к) Һ өн-хәрефе ҡайһы бер һүҙҙәрҙә төшөп ҡалған.
               әҙәби телдә                                         диалектта
                   һәйбәт                                                    әйбәт
ҡ) Һүҙ башында өй ҡушылмаһына ү өнө тап килә:
             әҙәби телдә                                            диалектта
                  өйрәк                                                     үрдәк

ТӨНЬЯҠ-КӨНБАЙЫШ ДИАЛЕКТЫ-НЫҢ МОРФОЛОГИК ҮҘЕНСӘЛЕКТӘРЕ
Морфология буйынса диалекттар, һөйләштәр бик ныҡ айырылмаһалар ҙа уларҙың үҙенсәлектәрен билдәләргә мөмкин.
а) Апай исеме диалектта ҡусты, һеңле мәғәнәһен белдерә. Апай мәғәнәһен апа һүҙе алмаштыра.
б) Алмаштарҙан шундайҙарын күрһәтергә мөмкин:
          әҙәби телдә                                            диалектта
          әллә нимә                                             әллә нәстә
в) Диалектҡа ғына хас ич раҫлау киҫәксәһе бар.
      әҙәби телдә                                            диалектта     алдым да баһа                                         алдым ич
     килгән да баһа                                         килгән ич
г)  Ҡылымдарҙың  -майынса, -мәйенсә ялғауының ҡыҫҡа варианты -майча, -мәйчә ҡулланыла:
      әҙәби телдә                                            диалектта
    алмайынса ҡайтма                               алмайча ҡайтма  
    бөтмәйенсә туҡтама                          бетмәйчә туҡтама
ғ) Әҙәби телдәге менән бәйләүесе диалектта белән бәйләүесенә тап килә:

        әҙәби телдә                                            диалектта
 һинең менән барам                              синең белән барам

ТӨНЬЯҠ-КӨНБАЙЫШ ДИАЛЕКТЫНЫҢ ЛЕКСИК ҮҘЕНСӘЛЕКТӘРЕ
Лексик берәмектәрҙе системалы өйрәнеү өсөн төрлө лексик-тематик төркөмдәрҙе тикшереп ҡарайыҡ.
· Торлаҡ һәм ҡаралтылар
     әҙәби телдә                                            диалектта
          мейес                                                         пич
          һарай                                                       лапас
· Көнкүреш әйберҙәре. Хеҙмәт ҡоралдары
     әҙәби телдә                                             диалектта
     ултырғыс                                               урындыҡ
       тәҙрә                                                      тәрәзә
      ҡайсы                                                      ҡачы
    һепертке                                                  себерке
· Аҙыҡ-түлек, эсемлектәр
   әҙәби телдә                                            диалектта
    йомортҡа                                                йоморҡа
     ҡаймаҡ                                                      өҫтө
      икмәк                                                        әпи
     картуф                                                   бәрәңге
    билмән                                                    пилмин
· Хайуандар. Ҡоштар. Балыҡтар. Бөжәктәр
  әҙәби телдә                                            диалектта
     әрмәнде                                             гөбөрлө баҡа 
    тумыртҡа                                                туҡыран
     селәүсен                                                     селәү

· Үҫемлектәр донъяһы
         әҙәби телдә                                            диалектта
             бәшмәк                                                   гөмбә
· Ваҡытты билдәләү
          әҙәби телдә                                            диалектта
               кинәт                                                      кисәк
· Тормош юлы. Йәш. Туғандар.  
          әҙәби телдә                                            диалектта
                ейән                                                       оноҡ
               ҡусты                                                 энекәш, апай
                әсәй                                                    әнкәй (әни)
                атай                                                     әткәй (әти)
              ейәнсәр                                                     онычҡа
               өләсәй                                                       зүрнәй
               олатай                                                      зүрәтәй
                 апай                                                           апа
                 ағай                                                абый, абзый
Лексик-тематик төркөмдәр күп: Халыҡтар һәм милләттәр.  Тән төҙөлөшө. Эске ағзалар.  Кешенең тышҡы ҡиәфәте, холҡо һәм сифаттары.  Халыҡ йәшәгән урын.  Биҙәнгестәр. Косметика. Уяу булыу. Йоҡо.  Үлем.  Дин. Ышаныу.  Байрамдар. Йолалар.  Сәләмләү. Аралашыу.  Эш. Һөнәр.  Транспорт.  Финанстар. Банктар.  Хәрби эш. Ҡоралланыу.  Почта. Матбуғат. Телеграф. Телефон.  Сауҙа. Көнкүреште хеҙмәтләндереү.  Мәғариф. Мәктәптәр.   Фән.  Ошо төркөмдәрҙәге һүҙҙәр күбеһенсә әҙәби телдәге менән тап килә.









II БҮЛЕК Фонетик күнегеүҙәр, тиҙәйткестәр, эш дәфтәренең “Фонетика”, “Морфология”, “Лексика”  бүлектәре буйынса күнегеүҙәрҙе үтәү буйынса күр-һәтмәләр   
Фонетика бүлеген өйрәнгәндә балаларға төньяҡ-көнбайыш диалектында булмаған башҡорт теленең үҙенсәлекле ҙ, ҫ өндәрен дөрөҫ әйтә белергә өйрәтеү алғы планға ҡуйылырға тейеш. Башҡорт теленең  төньяҡ-көнбайыш диалектында һөйләшкән уҡыусылар өсөн әйтеүе ҡатмарлы, уңайһыҙ булған өндәрҙе дөрөҫ әйтергә өйрәтеү ыңғайынан ярҙамға “Фонетик күнегеүҙәр, тиҙәйткестәр” бүлегендә тап ошо маҡсаттан сығып һайланған фонетик күнегеүҙәр һәм тиҙәйткестәр тупланған. Дәрестән дәрескә уларҙы ҡабатлау эшегеҙҙә уңыштар килтерер, тип уйлайым.
Артабан ҡулланмала “Фонетика”, “Морфология”, “Лексика” бүлектәре буйынса эшләр өсөн күнегеүҙәр килтерелгән. Был күнегеүҙәр дәрестә ошо бүлектәрҙе үҙләштергәндә әҙәби тел менән диалект араһында килеп тыуырға мөмкин аңлашылмаусанлыҡтарҙы иҫкәртеү йәһәтенән һайланған. Төньяҡ-көнбайыш диалектындағы һүҙҙәрҙең әҙәби телдәге варианттарын табырға тәҡдим ителде.  Диалектта  ошолай булып әҙәби телдә нисек булырға тейешлеген өйрәнеү маҡсатынан ҡулланыла улар. Уҡыусыларға диалекттағы һүҙҙәрҙең әҙәби телдә нисек яңғырауын ныҡлап аңлатыу мотлаҡ.
Был күнегеүҙәр диалектта һөйләшеүсе уҡыусылар-ға әҙәби телде өйрәнеүҙе күпкә еңеләйтер.








 

III  БҮЛЕК “Хрестоматия” (Башҡортостандың төнь-яҡ-көнбайышында йәшәүсе яҡташ авторҙарҙарҙың  әҫәрҙәре) буйынса күрһәтмәләр 
“Хрестоматия (Башҡортостандың төньяҡ-көнбайы-шында йәшәүсе яҡташ авторҙарҙарҙың әҫәрҙәре)” бүле-гендә Башҡортостандың төньяҡ-көнбайышында йәшәп башҡорт теленең  төньяҡ-көнбайыш диалектында, уның төрлө һөйләштәрендә аралашыусы уҡыусыларға башҡорт әҙәбиәтен уҡытҡанда уҡытыусыға ярҙамға Башҡортостандың төньяҡ-көнбайышында тыуып-йәшәүсе яҡташ яҙыусыларҙың әҫәрҙәре тәҡдим ителгән. Үҙ яғыңдың әҙиптәрен, уларҙың әҫәрҙәрен белеү һәр кешегә мотлаҡ. Һәр әҫәргә йөкмәткеһен асыҡлау уңайынан, әҙәбиәт теорияһынан белемдәрен тәрәнәйтеү йәһәтенән, әхлаҡи яҡтан үҫештәрен тәьмин итеү өсөн һорауҙар, биремдәр тәҡдим ителә. 
 “Көҙ” темаһы буйынса түбәндәге әҫәрҙәр тәҡдим ителгән:

1. Шәйехзада Бабичтың “Беҙ” шиғыры 
2.	Рәсәйҙең һәм Башҡортостандың Журналистар союзы ағзаһы  Борай районы шағирәһе  Фәнзиә Сәғит ҡыҙы Мәҡсүтованың “Мираҫ” шиғыры
3. 	Фәнзиә Мәҡсүтованың “Беренсе ҡар байрамы”  шиғыры (сағыштырыуҙар табырға)
4.	Али Карнайҙың “Урманда” хикәйәһе
5.	Фәнзиә Мәҡсүтованың “Хеҙмәт бүләге”  шиғыры
6.	Борай район шағирәһе, Башҡортостан Респуб-ликаһының Яҙыусылар, Журналистар союздары ағзаһы Рафиға Усманованың “Башҡортостан” шиғыры
[bookmark: _GoBack]7.	Башҡортостандың халыҡ шағиры Әнғәм Атна-байҙың “Тыуған өйҙә тыуған уйҙар”  шиғырынан өҙөк – “Ҡарап ята”.
8.	Борай районы шағирәһе Фәнзиә Мәҡсүтованың “Башҡортостан күкрәгендә”  шиғыры
9.	Яңауыл районы башҡорт шағиры, йырҙар авторы, Башҡортостан Яҙыусылар союзы ағзаһы, Ғәли Соҡорой исемендәге премия лауреаты  Шафиҡова Кәүсәриә Фиҙаи ҡыҙының  “Башҡортостан гөлө беҙ” шиғыры
10.	Кәүсәриә Шафиҡованың “Тыуған ерем – Башҡор-тостан” шиғыры.

“Ҡыш” темаһы буйынса түбәндәге әҫәрҙәр тәҡдим ителгән:

11.	Кәүсәриә Шафиҡованың “Яңы йыл килә” шиғыры 
12.	Фәнзиә Мәҡсүтованың “Килде ҡыштар” шиғыры  
13.	Кәүсәриә Шафикованың “Башҡортостан бөркөт-тәре” шиғыры

“Яҙ” темаһы буйынса түбәндәге әҫәрҙәр тәҡдим ителгән:

14.	Фәнзиә Мәҡсүтованың “Гөрләүектәр йыры” ши-ғыры  
15.	Кәүсәриә Шафиҡованың  “Әсәй күҙҙәре” шиғыры 
16.	Фәнзиә Мәҡсүтова йомаҡтары

“Йәй” темаһы буйынса түбәндәге әҫәрҙәр тәҡдим ителгән:

17.	Марсель Сәлимовтың “Урман бабай” хикәйәһе
18.	Кәүсәриә Шафикованың “Сиккән һөлгөм” шиғы-ры
19.	Фәнзиә Мәҡсүтованың “Ҡарлыған”  шиғыры
20.	Фәнзиә Мәҡсүтованың “Ниңә”  шиғыры


IV БҮЛЕК “ТӨНЬЯҠ-КӨНБАЙЫШ БАШҠОРТТАРЫ-НЫҢ МИЛЛИ КЕЙЕМЕ” БҮЛЕГЕ БУЙЫНСА ЭШЛӘҮ ӨСӨН КҮРҺӘТМӘЛӘР 

Диалект төшөнсәһе шул ерҙә йәшәүсе кешеләрҙең милли кейеме менән тығыҙ бәйләнгән. Төньяҡ-көнбайыш башҡорттарының милли кейемдәре, бигерәк тә ҡатын-ҡыҙҙарҙыҡы, рәсми рәүештә башҡорт милли кейеме тип йөрөтөлгәндән бик күпкә айырылып тора. Диалектты камил өйрәнеү өсөн ошо төбәктә йәшәгән халыҡтың милли кейемен дә белеү мотлаҡ. Килтерелгән һүрәттәр аша һеҙ уҡыусыларҙы улар менән таныштырып китә алаһығыҙ.

V БҮЛЕК  ҺЫҒЫМТА 
Төньяҡ-көнбайыш диалекты шарттарында башҡорт телен уҡытыу буйынса уҡытыу-методик комплектының маҡсаты: Төньяҡ-көнбайыш диалектын системалы өйрәнеп, уҡыусылар менән фонетик, морфологик, лексик үҙенсәлектәрен асыҡлау өсөн күнегеүҙәр эшләү, әҙәби тел менән сағыштырып, уларҙың бербөтөн икәнен күрһәтеү, Башҡортостандың  төньяҡ-көнбайышында йәшәүсе яҡташ авторҙарҙарҙың әҫәрҙәре, төньяҡ-көнбайышта йәшәүсе башҡорттарҙың милли кейеме менән таныштырыу.
Бурыстар:
Диалект шарттарында уҡыусыларҙы башҡорт  әҙәби телендә дөрөҫ, матур, аныҡ һөйләшергә өйрәтеүҙең төрлө йүнәлештәрен файҙаланыу мөмкинселектәрен күрһәтеү, уларҙы уҡытыу процесында ҡулланырға тәҡдим итеү, уҡытыусыларҙың эштәрендә ғәмәлгә индереү.
Уҡытыу-методик комплектының  актуаллеге Башҡортостандың төньяҡ-көнбайышында йәшәп башҡорт теленең  әҙәби теленән күпкә айырылыған төньяҡ-көнбайыш диалектында, уның төрлө һөйләштәрендә аралашыусы уҡыусыларҙы уҡытыусы мөғәллим булараҡ беҙҙе бер мәсьәлә борсой: нисек итеп уларҙы әҙәби телдә камил, дөрөҫ, аныҡ итеп һөйләшергә өйрәтергә? Был һорауға яуапты бөтәбеҙ ҙә күптән эҙләйбеҙ, һәм һәр ҡайһыбыҙ уны сисеү юлдарын үҙебеҙ аңлағанса бирәбеҙ. Мәсьәләне хәл итеү миңә лә еңел генә бирелмәне, йылдар дауамында эшләү тәжрибәһе ҡайһы бер аныҡ яуаптарға килтерҙе. Был уҡытыу-методик комплектта мин шулар менән уртаҡлашам.
Төньяҡ-көнбайыш диалекты шарттарында башҡорт телен уҡытыу буйынса уҡытыу-методик комплектының практик әһәмиәте
 Мәктәптә тел уҡытҡанда, диалект шарттарын иҫәпкә алмай булмай. Хеҙмәттә тупланған материал киләсәктә уҡыу-уҡытыу эшендә бик ҙур таяныс һәм ярҙамсы булып хеҙмәт итәсәк. Әҙәби башҡорт телендә камил, дөрөҫ, аныҡ итеп һөйләшергә өйрәтеү өсөн уны ҡулланыу отошло буласаҡ.
Төньяҡ-көнбайыш диалекты шарттарында башҡорт телен уҡытыу буйынса уҡытыу-методик комплектының структураһы
Был уҡытыу-методик комплект өс киҫәктән, улар һәр береһе бүлектәрҙән тора.
1. Төньяҡ-көнбайыш диалекты шарттарында белем алған уҡыусылар өсөн башҡорт теленән ҡулланма
Инеш
I БҮЛЕК Диалекттың үҙенсәлектәре                                                                                                                  
II БҮЛЕК Фонетик күнегеүҙәр, тиҙәйткестәр
III БҮЛЕК Хрестоматия. Башҡортостандың төньяҡ-көнбайышында йәшәүсе яҡташ авторҙарҙарҙың әҫәрҙәре
IV БҮЛЕК  Төньяҡ-көнбайыш башҡорттарының милли кейеме
2. Төньяҡ-көнбайыш диалекты шарттарында белем алған уҡыусылар өсөн башҡорт теленән ҡулланманың эш дәфтәренең бүлектәре
I БҮЛЕК    Күнегеүҙәр (Фонетика) 
II БҮЛЕК  Күнегеүҙәр (Морфология) 
III БҮЛЕК Күнегеүҙәр (Лексика)
3. Төньяҡ-көнбайыш диалекты шарттарында башҡорт телен уҡытыу буйынса өҫтәмә ҡулланма түбәндәге бүлектәрҙән тора
Инеш
I БҮЛЕК Диалекттың үҙенсәлектәре                                                                                                                
II БҮЛЕК “Фонетик күнегеүҙәр, тиҙәйткестәр” бүлеге, “Фонетика”, “Морфология”, “Лексика” бүлектә-ре буйынса күнегеүҙәрҙе үтәү буйынса күрһәтмәләр
III БҮЛЕК Хрестоматия (Башҡортостандың төньяҡ-көнбайышында йәшәүсе яҡташ авторҙарҙарҙың  әҫәр-ҙәре) буйынса күрһәтмәләр
IV БҮЛЕК “Төньяҡ-көнбайыш башҡорттарының милли кейеме” бүлеге буйынса эшләү өсөн күрһәтмәләр
V БҮЛЕК Һығымта
Һәр киҫәктең “Сығанаҡтар” бүлегендә ҡулланылған әҙәбиәт исемлеге бирелә.

